**Vedtægter**

**for ”Kirsebærgården, et Rudolf Steiner Børnehus”**

**§1**

**Navn og hjemsted**

Stk. 1

Kirsebærgården, et Rudolf Steiner Børnehus, har hjemsted i Københavns kommune.

**§2**

**Formål**

Stk. 1

Institutionen er godkendt i henhold til Dagtilbudslovens § 19, stk. 5. Og institutionens formål er at drive daginstitution i henhold til Dagtilbudslovens formålsbestemmelser for dagtilbud.

Stk. 2

Institutionens idegrundlag bygger på Rudolf Steiners antroposofi og menneskebillede, der for barnet mellem 0-7 år indeholder: ”barnet er et sansende og efterlignende væsen og har brug for rytme”

**§3**

**Tavshedspligt**

Stk. 1

Bestyrelsesarbejdet er i henhold til forvaltningsloven og straffeloven underlagt tavshedspligt. Denne tavshedspligt fortsætter efter at vedkommende er udtrådt af bestyrelsen. Bestyrelsen er forpligtiget til, at orientere nye bestyrelsesmedlemmer herom. Nye bestyrelsesmedlemmer afleverer kvittering for modtagelse af denne orientering.

Stk. 2

Det er bestyrelsens opgave, at sørge for, at nye medlemmer får kendskab til nærværende vedtægt.

**§4**

**Bestyrelse**

Stk. 1

Kirsebærgårdens bestyrelse består af 4 medlemmer.

Stk. 2

Medlemmerne vælges af og blandt forældrene på det af bestyrelsen årlige indkaldte forældremøde i årets 2. kvartal, således at der vælges 2 nye hvert år. Forældrerepræsentanterne vælges for en toårig periode, og det tilstræbes at der vælges en fra hver af de 4 stuer i Kirsebærgården.

Arbejdsmiljørepræsentanten deltager i bestyrelsesmøder men har ikke stemmeret. Arbejdsmiljørepræsentanten vælges af det fastansatte personale for en 2. årig periode, på det årlige fælles personalemøde uden deltagelse af ledelsen.

Der vælges desuden 4 suppleanter blandt forældrene for en et-årig periode, ligeledes en fra hver stue, suppleanterne kan deltage i møderne, men har ikke stemmeret. Suppleanterne indtræder i bestyrelsen, hvis et bestyrelsesmedlem går af, før udløbet af valgperioden.

Det forventes at bestyrelsesmedlemmerne og suppleanterne deltager på forældremøderne.

Stk. 3

Forældre med børn i institutionen er valgbare og har valgret vedrørende forældrerepræsentanter i institutionsbestyrelsen.

Fastansatte medarbejdere i institutionen er ikke valgbare som forældrerepræsentanter.

Stk. 4

Kirsebærgårdens pædagogiske og administrative leder deltager uden stemmeret i bestyrelsens møder. To gange årligt deltagere ligeledes Kirsebærgårdens afdelingsledere uden stemmeret.

Stk. 5

Valg til bestyrelsen sker ved simpelt stemmeflertal, det vil sige valgt er den eller de personer med flest stemmer. I tilfælde af stemmelighed, hvorved der ikke kan træffes afgørelse om, hvem der er valgt til bestyrelsen, finder der omvalg sted mellem de kandidater, der har fået lige mange stemmer.

Ved valg af forældrerepræsentanter kan der afgives 1 stemme pr. familie.

Stk. 6

Bestyrelsen konstituerer sig med formand og næstformand på det førstkommende møde efter valg til bestyrelsen. Konstitueringen foretages senest 14 dage efter der har været afholdt valg til bestyrelsen.

Bestyrelsen er kun beslutningsdygtig, når mindst halvdelen af medlemmerne er til stede. Bestyrelsens afgørelser træffes ved almindelig stemmeflertal. Ved stemmelighed er formandens stemme gældende.

Over bestyrelsens forhandlinger føres en protokol, der underskrives af de i mødet deltagende bestyrelsesmedlemmer.

Bestyrelsen fastsætter selv sin forretningsorden.

Stk. 7

På hvert bestyrelsesmøde læses der antroposofi, i henhold til § 2 stk. 2.

Stk. 8

Bestyrelsen afholder mindst 4 møder årligt. I samarbejde med lederen indkalder formanden til og leder møderne. Der indkaldes til møderne med mindst 2 ugers varsel, hvoraf dagsorden skal fremgå.

Bestyrelsen kan beslutte at indbyde andre til at deltage i møderne.

Et flertal af bestyrelsens medlemmer kan forlange afholdelse af møde gennem henvendelse til formanden. I tilfælde af formandens afgang, bortrejse, sygdom gennem længere tid el. lign. træder næstformanden i funktion som formand.

Stk. 9

Institutionen hæfter med sin kapital efter dansk rets almindelige regler for alle institutionen påhvilende gældsforpligtigelser.

Til at forpligtige institutionen overfor tredjemand kræves underskrift af mindst 2 bestyrelsesmedlemmer (herunder formanden) samt lederen, efter at sagen har været behandlet på et bestyrelsesmøde.

**§ 5**

**Vedtægtsændring**

Stk. 1

Ændring af vedtægten kræver tilslutning fra samtlige bestyrelsens medlemmer. Københavns kommune orienteres om vedtægtsændringer.

**§ 6**

**Økonomi**

Stk. 1

Kirsebærgårdens regnskabsår går fra 1. januar til 31. december.

Stk. 2

Kirsebærgårdens regnskab revideres af en statsautoriserede revisor

Stk. 3

Eventuelt overskud skal anvendes til udviklingsformål i Kirsebærgården.

Stk. 4

I tilfælde af Kirsebærgårdens ophør overgår eventuelt overskud til Sammenslutningen af Rudolf Steiner børnehaver og vuggestuer i Danmark, eller andet lignende formål, under godkendelse af Københavns kommune.

**§ 7**

**Lederens ansvar og kompetence**

Stk. 1

Den pædagogiske leder varetager, under ansvar overfor bestyrelsen, den daglige ledelse og drift af Kirsebærgården.

Stk. 2

Den pædagogiske leder er ansvarlig for udarbejdelse og offentliggørelse af den pædagogiske læreplan.

Den pædagogiske leder skal inddrage bestyrelsen i udarbejdelsen, evalueringen og opfølgningen af den pædagogiske læreplan.

Læreplanen godkendes af Københavns Kommune.

Stk. 3

Den pædagogiske leder er ansvarlig for, i samarbejde med Københavns Kommune, at gennemføre sprogstimulering jf. § 11 i dagtilbudsloven.

Stk. 4

Den pædagogiske leder er ansvarlig for at udarbejde og offentliggøre børnemiljøvurderingen. Børnemiljøvurderingen revideres mindst hvert tredje år.

**§ 8**

**Personaleforhold**

Stk. 1

Den pædagogiske leder og afdelingslederen i institutionen skal have pædagogisk uddannelse og personalesammensætningen skal være ansvarlig og følge - som minimum- Københavns Kommunes anbefaling. Der kan ansættes personer i arbejdsprøvning/jobtræning.

Stk. 2

Ved ansættelse skal der indhentes referencer fra tidligere arbejdspladser samt børne- og straffeattester.

Stk. 3

Personalet har tavshedspligt og underretningspligt, som indskærpes ved ansættelse.

**§ 9**

**Åbningstid**

Stk. 1

Kirsebærgården har åbent alle hverdage fra kl. 7.24-17.00. Bestyrelsen kan, i samarbejde med ledelsen, vælge at ændre den daglige åbningstid i forbindelse med ændrede behov i forældregruppen.

Ændring af åbningstid skal varsles forældrene med mindst 2 måneder.

Stk. 2

Bestyrelsen kan i samarbejde med ledelsen fastsætte de årlige lukkedage i institutionen. Over 9 lukkedage betyder reduktion i tilskud. Det tilstræbes at holde 3 ugers sommerferielukket, samt lukket mellem jul og nytår.

**§ 10**

**Optagelse i institutionen**

Stk. 1

Kirsebærgården træffer selv afgørelse om optagelse af børn.

Ventelisten står åben for alle børn, også børn med særlige behov.

Stk. 2

Ved henvendelse til institutionen udleveres skema til indmeldelse. Optagelse i Kirsebærgården sker på baggrund af venteliste anciennitet, dog vil søskende og børn fra andre Rudolf Steiner institutioner nyde fortrin.

**§ 11**

**Opsigelse/udmeldelse**

Stk. 1

Forældrene kan opsige institutionspladsen skriftligt med 1 måneds varsel til den 1. eller til den 15. i måneden.

Stk. 2

Opsigelse fra Kirsebærgårdens side kan normalt kun finde sted ved restance i forældrebetalingen. Opsigelse kan i disse tilfælde kan kun ske efter aftale med den administrative leder. Forinden skal forældrene have modtaget rykkerskrivelse med meddelelse om påtænkt opsigelse.

**§ 12**

**Forældrebetaling**

Stk. 1

Bestyrelsen fastlægger selv forældrebetalingens størrelse.

Som hovedregel følges kommunens takst, plus ekstra til frugt og bleer.

Stk. 2

Regler om nedsættelse eller bortfald af forældrebetalingen samt regler om søskenderabat, er også gældende for Kirsebærgården. Det påhviler lederen af Kirsebærgården at gøre forældrene bekendt med reglerne om nedsættelse eller bortfald af forældrebetalingen.

Stk. 3

Kirsebærgården varetager selv opkrævning af forældrebetalingen.

**§ 13**

**Medlemskab**

Stk. 1

Kirsebærgården er medlem af ”Sammenslutningen af Rudolf Steiner Dagtilbud”

**§ 14**

**Tilsyn**

Stk. 1

Kommunen fører tilsyn med Kirsebærgården efter de retningslinjer der fremgår af godkendelseskriterierne og national lovgivning.

**§ 15**

Institutionens nedlæggelse

I tilfælde af institutionens nedlæggelse skal kapitalen, efter beslutning fra et kvalificeret flertal af bestyrelsesmedlemmerne, overgå til ”Sammenslutningen af Rudolf Steiner Dagtilbud”. Beslutningen skal godkendes af Københavns Kommune.

København den \_\_\_\_\_\_\_\_\_\_\_\_\_\_

For Bestyrelsen:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Formand Næstformand

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Forældrerepræsentant Forældrerepræsentant

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Arbejdsmiljørepræsentant